Vere Gordon Childe (født 14. april 1892 i Sydney, Australia, død 19. oktober 1957 i Greater Blue Mountains i New South Wales, Australia), var en australsk arkeolog, mest kjent for utgravningen av en unik neolittisk boplass ved Skara Brae på Orknøyene, Skottland. Innenfor arkeologisk teori hadde han et marxistisk ståsted, noe som påvirket hans ideer om forhistorien. Childe er også kjent for å stå bak bak konseptene om Den neolittiske revolusjonen og Den urbane revolusjonen, og han var en av de første arkeologene som forsøkte å sette arkeologiske oppdagelser inn i en større europeisk og verdensomspennende kontekst.